b'\n_START_ARTICLE_\nPal\xc4\x8dek Mihec Ka\xc5\xa1opihec\n_START_PARAGRAPH_\nPal\xc4\x8dek Mihec Ka\xc5\xa1opihec je glavni lik istoimenske slovenske glasbene pravljice, katere avtor je Janez Bitenc.\n_START_SECTION_\nVsebina\n_START_PARAGRAPH_\nPesem iz pravljice Pal\xc4\x8dek Mihec Ka\xc5\xa1opihec_NEWLINE_\xc2\xbbMihec, Mihec, ka\xc5\xa1opihec,_NEWLINE_ti si res en \xc4\x8duden ti\xc4\x8d._NEWLINE_Kdor te vidi, se ti smeje,_NEWLINE_v sraj\xc4\x8dki ni\xc4\x8d in v hla\xc4\x8dkah ni\xc4\x8d._NEWLINE_Glej \xc5\xa1e luna tam na nebu,_NEWLINE_na ves glas se ti smeji,_NEWLINE_da ne po\xc4\x8di od hahlanja,_NEWLINE_pa za trebuh se dr\xc5\xbei.\xc2\xbb_NEWLINE_Pravljica govori o Pal\xc4\x8dku Mihcu Ka\xc5\xa1opihcu, ki \xc5\xbeivi v de\xc5\xbeeli Pal\xc4\x8dkoviji. Ker je Mihec zelo majhen pal\xc4\x8dek, se mu vsi prebivalci Pal\xc4\x8dkovije smejijo in se iz njega nor\xc4\x8dujejo. Sestavijo mu celo pesmico. Le kuhar\xc4\x8dek Pikec se potegne za Mihca. Ko Mihec sli\xc5\xa1i pesmico, ki so mu jo ostali pal\xc4\x8dki zapeli se zelo raz\xc5\xbealosti. Prizadane ga, da se mu v pesmici smeji celo luna, on jo ima pa tako rad. Zato odide do \xc4\x8darodeja Fi\xc4\x8difika in ga prosi naj mu podal\xc5\xa1a lestev, da bo lahko \xc5\xa1el vpra\xc5\xa1at luno zakaj se mu smeji. Luna mu razlo\xc5\xbei, da je to samo pesmica in v pesmicah je vse mogo\xc4\x8de, da pa ji bo verjel, da ga ima ona tudi rada, mu luna da \xc4\x8darobno kroglico. Pove mu, da kadarkoli si bo kaj \xc5\xbeelel, naj samo trikrat potrka s kroglico po \xc4\x8delu in vse se mu bo izpolnilo. Potem Mihec odide domov v Pal\xc4\x8dkovijo, kjer ga \xc5\xbee vsi pogre\xc5\xa1ajo in vedno bolj spoznavajo, kako nesramni so bili do njega. Prva Mih\xc4\x8deva \xc5\xbeelja je seveda, da bi bil tako velik kot ostali pal\xc4\x8dki. Ko pal\xc4\x8dki vidijo, da Mihec ni ve\xc4\x8d majhen se mu opravi\xc4\x8dijo, da so bili tako nesramni, nato pa Mihec za\xc4\x8dara veliko pojedino in cela Pal\xc4\x8dkovija raja do jutra.\n_START_SECTION_\nLik pal\xc4\x8dka\n_START_PARAGRAPH_\nNajve\xc4\x8dkrat naj bi bili pal\xc4\x8dki majhne postave, s starikavim obrazom in dolgo belo brado. Po navadi so oble\xc4\x8deni v rde\xc4\x8do jopico in zelene hla\xc4\x8de in tako \xc5\xbee z barvo svojih obla\xc4\x8dil poudarjajo svojo energijo. Pal\xc4\x8dki so lahko privzemali tudi druge podobe in se prikazovali kot \xc5\xbeaba, \xc4\x8drn ma\xc4\x8dek, tele ali kot rudar. Slovensko izro\xc4\x8dilo najve\xc4\x8dkrat prikazuje rudni\xc5\xa1ke pal\xc4\x8dke, torej gospodarje zemeljskega bogastva. Pal\xc4\x8dki so sorodni \xc5\xa1kratom, vendar imajo prijaznej\xc5\xa1i zna\xc4\x8daj._NEWLINE_Pal\xc4\x8dki imajo v razli\xc4\x8dnih pravljicah razli\xc4\x8dne pomene. Ti miniaturni mo\xc5\xbeje so lahko dobri ali hudobni. Vsi pal\xc4\x8dki so delavni in spretni v svojem poklicu, saj je delo bistvo njihovega \xc5\xbeivljenja. Pal\xc4\x8dkov \xc5\xbeenskega spola ni. Pal\xc4\x8dki so mo\xc5\xa1ki, vendar taki, ki so zakrneli v razvoju in naj bi predstavljali otro\xc5\xa1tvo pred puberteto, obdobje, v katerem vse oblike spolnosti mirujejo. To se ka\xc5\xbee v njihovem zadovoljstvu, ko iz dneva v dan ponavljajo ene in iste dejavnosti. Pal\xc4\x8dki so obti\xc4\x8dali na predojdipski razvojni stopnji, zato ne bodo nikoli okusili ljubezenske in zakonske sre\xc4\x8de._NEWLINE_Pal\xc4\x8dki so uvr\xc5\xa1\xc4\x8deni v bajna bitja zemeljskih zakladov. Ljudje so \xc5\xa1e do nedavnega vrjeli, da pal\xc4\x8dki res obstajajo in se prikazujejo povsod (gozdu, mo\xc4\x8dvirjih, gorah), nosili naj bi jim denar skozi dimnik in letali po zraku. Pal\xc4\x8dke po Gori\xc5\xa1kem imenujejo kapi\xc4\x8di, na Primorskem pa \xc5\xa1karifi\xc4\x8di. Vzrok tem imenom naj bi bilo to, da naj bi pal\xc4\x8dki nosili koni\xc4\x8dasto rde\xc4\x8do kapico. Med drugim se na Slovenskem sre\xc4\x8dujemo tudi z drugimi imeni kot so pale\xc4\x8dnjaki, na \xc5\xa0tajerskem pa z ninjeki in nendljeki.'